Pta-skoolhoof in hospitaal met Covid-19Chris Denysschen, hoof van die Hoërskool Waterkloof, saam met Panyaza Lesufi, LUR vir onderwys en Angie Motshekga, minister van onderwys. (Foto: Mariska Nanni) Chris Denysschen, skoolhoof van Hoërskool Waterkloof in Pretoria, is in die hospitaal opgeneem nadat hy positief getoets het vir Covid-19. Boonop is heelwat leerders en onderwysers in afsondering geplaas ná ŉ aantal positiewe gevalle van Covid-19 by dié skool. “Ons is gedurig in kontak met sy familie en alles gaan onder omstandighede goed,” het Lydia Hartley, adjunkhoof, Vrydag in ’n verklaring gesê. Sy het verder gesê dat die skool voorkomend optree en verskerpte maatreëls getref het om verdere verspreiding te voorkom. Die skool is nie gesluit nie. Benewens streng Covid-19-regulasies sal daar minder leerlinge op die perseel toegelaat word en sal personeel ook met aanlyn klasse voortgaan. Hartley het bevestig dat beperkte sportaktiwiteite sowel as opedae op 20 en 21 April voortgaan, maar dat streng maatreëls sal geld.